**Pozdravni nagovor direktorja Zavoda sv. Stanislava dr. Romana Globokarja na akademiji**

**13. 11. 2013**

Dober večer, dragi prijatelji in cenjeni gostje!

Prisrčen pozdrav apostolskemu administratorju ljubljanske nadškofije msgr. Andreju Glavanu, celjskemu škofu dr. Stanislavu Lipovšku, našemu pomožnemu škofu in nekdanjemu direktorju našega zavoda dr. Antonu Jamniku, prelatu dr. Borutu Koširju, prvemu direktorju našega zavoda, ter ostalim predstavnikom cerkvenega življenja.

Lepo pozdravljam predsednika Slovenske akademije znanosti in umetnosti dr. Jožeta Trontlja. Pozdravljam poslanko v državnem zboru Ljudmilo Novak ter ostale predstavnike družbenega in političnega življenja.

Prisrčen pozdrav tudi številnim veleposlanikom in predstavnikom veleposlaništev v Republiki Sloveniji.

Prijateljski pozdrav nocojšnjemu slavnostnemu govorniku, prvemu ravnatelju obnovljene Škofijske klasične gimnazije prof. Jožetu Mlakarju.

Pozdravljam tudi njegovega naslednika prof. Jožeta Puciharja, ki se mu ob tej priložnosti še enkrat zahvaljujem za njegovo srčno in požrtvovalno delo v preteklih treh letih.

Pozdravljam vse ravnatelje in druge delavce s prijateljskih katoliških in javnih šol.

Lepo pozdravljam tudi vse naše učence, dijake, študente, vse starše, vse zaposlene v naši hiši, predvojne »zavodarje« in alumne ter vse dobrotnike in prijatelje našega zavoda.

Vsi še enkrat lepo pozdravljeni!

Z nocojšnjo slavnostno akademijo zaokrožujemo praznično leto ob 20-letnici ponovnega delovanja Škofijske klasične gimnazije. V tem letu je bilo še posebej opaziti »kipenje rasti« na različnih področjih. Eden od vrhov praznovanja je bil v mesecu maju, ko smo najprej na mednarodnem simpoziju govorili o šoli kot prostoru dialoga med vero, znanostjo in umetnostjo, nato pa smo na slavnostnem koncertu naših zborov in orkestra v Cankarjevem domu spet prevzeti uživali v izrednem večeru naših mladih ustvarjalcev.

V tem prazničnem večeru vas vabim, da z veliko hvaležnostjo pogledamo na prehojeno pot ter se polni upanja in pričakovanj zazremo v prihodnost.

V milostnih trenutkih ob osamosvajanju Slovenije je ponovno vzklilo tudi življenje na Škofijski klasični gimnaziji. Veliko oseb in tudi ugodnih okoliščin je pripomoglo k oživitvi naše gimnazije po skoraj pol stoletja prepovedi delovanja. Vsako naštevanje zaslužnih je vedno zelo tvegano dejanje, kljub temu dovolite, da omenim nekaj glavnih dejavnikov pred dobrimi dvajsetimi leti:

naklonjenost nove demokratične oblasti, sanje starih zavodarjev po nadaljevanju tradicije škofovih zavodov, zavzeto delo iniciativnega Odbora za pripravo Škofijske klasične gimnazije pod vodstvom gospe Nade Jeromen, molitve in upanja številnih vernikov, odločitev cerkvenega vrha na čelu z nadškofom dr. Alojzijem Šuštarjem, pogum in premočrtnost prvega direktorja dr. Boruta Koširja, inovativnost in zagnanost prvega ravnatelja prof. Jožeta Mlakarja, gospodarnost in predanost prvega ekonoma gospoda Štefana Pavlija, izredno preudarna in posrečena izbira prvih učiteljev in vzgojiteljev, navzočnost duhovnikov v šoli, osebna predanost vseh ostalih zaposlenih v zavodu (tukaj mislim na administrativne in tehnične delavce, na čistilke in kuharice) ter predvsem neverjetno zaupanje staršev in bodočih dijakov v novonastalo šolo. Vse to in še kaj je prispevalo k temu, da je iz semen pred dvajsetimi leti vzklilo mogočno drevo, ki že daje sadove.

V zborniku, ki smo ga izdali ob 20-letnici ponovnega delovanja Škofijske klasične gimnazije in ga lahko po akademiji dobite v preddverju dvorane, boste lahko našli veliko pričevanj o začetkih leta 1993 in o nadaljnjem življenju naše gimnazije. Ob prebiranju prispevkov in intervjujev se je v meni še bolj utrdila misel, da je pravzaprav nedoumljiv Božji dar, da so bili v tistih odločilnih trenutkih pravi ljudje na pravih mestih.

Iskrena hvala vsem, ki ste v teh 20-ih letih dejavno sooblikovali življenje na Škofijski klasični gimnaziji in pripomogli k temu, da se je naša šola razvila v eno najboljših šol v Sloveniji in da je prepoznavna tudi v širšem evropskem prostoru. V letih ponovnega delovanja so naši dijaki in profesorji dosegali številne uspehe doma in v tujini. Poleg zelo odmevnih zmag naših zborov na različnih glasbenih tekmovanjih smo zelo uspešni tudi na različnih znanstvenih in športnih tekmovanjih. Tudi po rezultatih mature smo vseskozi v samem vrhu med slovenskimi šolami. Letošnja jubilejna mature je bila spet izredna. Sto let po prvi maturi, ki je na naši gimnaziji leta 1913 v celoti potekala v slovenskem jeziku, je 47 letošnjih maturantov na maturi doseglo 28 točk ali več in so po pravilniku Škofijske klasične gimnazije »odlični maturantje«. Izjemen uspeh je tudi to, da so domala vsi dijaki, ki so se pred štirimi leti vpisali k nam, tudi uspešno zaključili šolanje. Iskrene čestitke prav vsem! Ponosni smo na vas in vam želimo srečno pot v vašem osebnem in poklicnem življenju!

Veliko priznanje pravzaprav celotnemu kolektivu naše šole predstavljata tudi letošnji nagradi Republike Slovenije za izjemne dosežke na področju srednjega šolstva, ki sta ju prejela naša izvrstna pedagoga dr. Marina Rugelj in g. Damijan Močnik. Iskrene čestitke obema!

Zahvaljujem se vodstvu ljubljanske nadškofije, ki je v vseh teh 20-ih letih podpiralo in spodbujalo delovanje našega zavoda. Srčno upam, da bomo ob pomoči škofije do 1. septembra 2014 uspeli pripraviti nove prostore za delovanje osnovne šole in vrtca. Hvala vsem nadškofom in škofom, ki nam zaupate in ste pripravljeni investirati sredstva v najboljšo naložbo: v vzgojo in izobraževanje mladih.

Zahvaljujem se Ministrstvu za izobraževanje, znanost in šport ter Mestni občini Ljubljana, s katerima dobro sodelujemo pri zagotavljanju kakovostne vzgoje in izobrazbe za prihodnje rodove naše domovine, kar je naš skupni cilj. Zasebno šolstvo prinaša v slovenski prostor pestrost ponudbe, obogatitev in spodbudo za celotno šolsko področje.

Hvala vsem vam, dragi prijatelji in dobrotniki, ki nas na različne načine podpirate pri uresničevanju našega poslanstva. Hvala vsem darovalcem v Sklad za pomoč družinam in v Fundacijo Alojzija Šuštarja. Hvala vsem, ki nas spremljate z molitvijo in dobro besedo.

Naj Bog blagoslovi nadaljnjo pot Škofijske klasične gimnazije, da bo še naprej vzgajala in izobraževala mlade na temelju krščanskih vrednot in klasičnosti v razgledane, ustvarjalne in plemenite osebnosti, ki se bodo veselile življenja ter ustvarjale boljši in pravičnejši svet za vse ljudi.

Vsem skupaj želim prijeten večer!